Osvedčené rady do záhrady 265 otázok a odpovedí - Hričovský, Ivan, 1932-; Horák, Boris, 1959- (Bratislava Plat4M Books, 2021)
Denne nestor slovenského ovocinárstva profesor Ivan Hričovský pri svojich osobných stretnutiach, prednáškach, v rozhlasových či televíznych reláciách dostáva mnoho otázok, ktoré sa veľmi často opakujú, a tak si niekedy pripadá, že odpovede doslova "omieľa" donekonečna ako taká pokazená platňa. Po vyslovení odpovedí, tieto väčšinou ostávajú nezapísané, a tak sa strácajú v nedohľadne. Dodnes neexistuje komplexný zborník odpovedí na všetky otázky súvisiace s prácou a zábavou v ovocnej, zeleninovej či okrasnej záhradke. A ako by sa neraz zišiel, však? V záhradke či v sade alebo okolo domu prichádzajú situácie, keď nevieme ako správne postupovať. Raz pri omladzovacom reze nevieme, na akom dreve rodia broskyne či višne, inokedy zase kedy máme vysádzať mrkvu a s čím ju môžeme kombinovať na hriadke, aké letničky alebo trvalky môžeme vysadiť do skalky, do akej pôdy máme dať čučoriedky, na akú výšku treba kosiť trávnik, či nám vyrastie z kôstky strom slivky, ktorý bude prinášať bohatú úrodu... Aj preto pred časom Ivan Hričovský s radosťou súhlasil s vytvorením elektronického záhradkárskeho fóra, kde sa ľudia môžu pýtať na veci súvisiace so záhradkárčením a sadovníctvom, a aj dostanú odborné odpovede. Popularita poradenského profilu na Facebooku Rady.do.záhrady.profesor.Hričovský sa nesmierne rozrástla a stala sa súčasťou mnohých domácností na Slovensku i v Čechách. Popri praktických radách uvádzaných skoro denno-denne na stránku, tu má čulý písomný kontakt s mnohými záhradkármi. Na priame otázky odpovedá v rámci svojich časových možností. Je však ešte stále veľmi veľa takých, ktorí jednoducho nevedia prísť na internet a takto si prečítať praktické rady z rôznych oblastí záhradkárčenia. Práve pre tých najmä má slúžiť táto plnofarebná knižná publikácia Osvedčené rady do záhrady v krásnej odľahčenej väzbe. Je to prvá kniha otázok priateľov zo stránky profesora Hričovského na Facebooku, ktoré mu za posledný rok adresovali like-ujúci na tento vyhľadávaný a navštevovaný profil. Kniha však aktivity profilu posúva ešte ďalej. Aby pokrývala všetky oblasti záhradkárčenia, požiadal Ivan Hričovský pri odborných odpovediach o výpomoc aj niekoľkých uznávaných slovenských odborníkov, ktorí sa venujú problematike biologickej ochrany rastlín, ovocinárstvu, zeleninárstvu, vinohradníctvu a produkcii vína, záhradnej architektúre, okrasným rastlinám, drevinám a krom, výžive a hnojeniu záhradných rastlín a ďalším oblastiam. Ľudia nemajú kde nájsť praktické odpovede na mnohé problémy, ktoré im pri milovanej práci v záhradke poriadne komplikujú život. Preto by som to spolu s mojimi priateľmi aj touto knihou chcel zmeniť a uľahčiť záhradkárom cestu k odpovediam na otázky, ktoré ich trápia. Ivan Hričovský, slovenský záhradkársky guru
,,Akvizíciu podporil z verejných zdrojov Fond na podporu umenia". R.2020
Keywords: záhradkárstvo; pestovanie ovocných rastlín; pestovanie okrasných rastlín; trávniky; výživa; hnojenie; Gardening; Fruit-culture; Ornamental plants cultivation; Lawns; Nutrition; Fertilizing; príručky; Handbooks, manuals, etc